FI Euroopan unionin virallinen lehti L 213/1

KOMISSION ASETUS (EU) N:o 724/2010,

annettu 12 päivänä elokuuta 2010,

tietyille kalastuksille Pohjanmerellä ja Skagerrakissa asetettujen reaaliaikaisten kalastuskieltojen soveltamista koskevista yksityiskohtaisista säännöistä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 51 artiklan 3 kohdan,

sekä katsoo seuraavaa:

(1) Asetuksen (EY) N:o 1224/2009 51, 52 ja 53 artiklassa vahvistetaan jäsenvaltioiden määräämää reaaliaikaista kalastuskieltoa koskevat säännöt ja menettelyt. Kyseisten säännösten mukaan jäsenvaltioiden on kiellettävä kalastus väliaikaisesti tietyllä alueella, kun tietyn lajin tai lajiryhmän saaliiden kynnystaso on saavutettu.

(2) Euroopan yhteisön ja Norjan välisissä neuvotteluissa 3 päivänä heinäkuuta 2009 hyväksytyissä päätelmissä vahvistetaan menettelyt ja näytteenottomenetelmä reaaliaikaisen kalastuskiellon määräämiseksi Pohjanmerellä ja Skagerrakissa. Kyseiset määräykset saatettiin osaksi unionin lainsäädäntöä asetuksen (EY) N:o 43/2009 muuttamisesta eräiden kalakantojen kalastusmahdollisuuksien ja niihin liittyvien edellytysten osalta 27 päivänä heinäkuuta 2009 annetulla neuvoston asetuksella (EY) N:o 753/2009 (2).

(3) Kyseisiä asetukseen (EY) N:o 43/2009 sisällytettyjä säännöksiä sovellettiin turskaan, koljaan, seitiin ja valkoturskaan, jotka on pyydetty muilla pyydyksillä kuin pelagisella troolilla, kurenuotalla, ajoverkolla, sillin, makrillin ja piikkimakrillin pyyntiin tarkoitetulla jigillä, merralla, kampasimpukoita pyydystävillä haroilla ja verkoilla. Lisäksi niissä täsmennettiin muun muassa rannikkojäsenvaltioiden velvollisuudet, jotka liittyvät reaaliaikaisia kalastuskieltoja koskeviin päätöksiin ja muille jäsenvaltioille ja/tai asianomaisille kolmansille maille ja komissiolle toimitettaviin tietoihin.

(4) Koska kyseisten säännösten soveltaminen päättyi 1 päivänä tammikuuta 2010, on tarpeen säätää hyväksyttyjen päätelmien saattamisesta osaksi lainsäädäntöä antamalla asetuksen (EY) N:o 1224/2009 51, 52 ja 53 artiklan soveltamista Pohjanmerellä ja Skagerrakissa koskevat yksityiskohtaiset säännöt.

(5) Tässä asetuksessa säädetyt toimenpiteet ovat kalastuksen ja vesiviljelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Kohde

Tässä asetuksessa vahvistetaan tietyille kalastuksille asetuksen (EY) N:o 1224/2009 51, 52 ja 53 artiklan mukaisesti Pohjanmerellä ja Skagerrakissa asetettujen reaaliaikaisten kalastuskieltojen soveltamista koskevat yksityiskohtaiset säännöt.

2 artikla

Soveltamisala

Tätä asetusta sovelletaan turskaan, koljaan, seitiin ja valkoturskaan, jotka pyydetään Pohjanmerellä ja Skagerrakissa muilla pyydyksillä kuin

a) pelagisella troolilla, kurenuotalla, ajoverkolla, sillin, makrillin ja piikkimakrillin pyyntiin tarkoitetulla jigillä;

b) merralla;

c) kampasimpukoita pyydystävillä haroilla;

d) verkoilla.

3 artikla

Määritelmät

Tässä asetuksessa tarkoitetaan

a) ”ICES-alueilla” (ICES = kansainvälinen merentutkimusneuvosto) neuvoston asetuksessa (ETY) N:o 3880/91 (3) määriteltyjä alueita;

b) ”Skagerrakilla” aluetta, joka rajoittuu lännessä linjaan Hanstholmin majakasta Lindesnesin majakkaan ja etelässä linjaan Skagenin majakasta Tistlarnan majakkaan, sekä linjaan tästä pisteestä lähimpään pisteeseen Ruotsin rannikolla;

c) ”Pohjanmerellä” ICES-aluetta IV;

d) ”laskukerralla” toimintaa verkon laskusta sen nostoon.

4 artikla

Kynnystaso

1. Asetuksen (EY) N:o 1224/2009 51 artiklassa tarkoitettu reaaliaikaisen kalastuskiellon käynnistävä saaliiden kynnystaso on 15 prosenttia yhdellä nostokerralla saadusta 2 artiklassa tarkoitettujen neljän lajin kokonaismäärästä nuorten yksilöiden painon mukaan laskettuna.

2. Jos turskan osuus näytteestä on yli 75 prosenttia neljän lajin kokonaismäärästä yhdellä nostokerralla, saaliiden kynnystaso on 10 prosenttia yhdellä nostokerralla saadusta neljän lajin kokonaismäärästä nuorten yksilöiden painon mukaan laskettuna.

5 artikla

Nuorten yksilöiden määritelmä

Tässä asetuksessa ”nuorilla yksilöillä” tarkoitetaan

— turskan osalta alle 35 cm:n pituisia yksilöitä,

— koljan osalta alle 30 cm:n pituisia yksilöitä,

— seidin osalta alle 35 cm:n pituisia yksilöitä,

— valkoturskan osalta alle 27 cm:n pituisia yksilöitä.

6 artikla

Nuorten yksilöiden saalismäärän laskeminen

1. Nuorten yksilöiden saalismäärien laskemiseksi asetuksen (EY) N:o 1224/2009 51 artiklan 2 kohdan mukaisesti rannikkojäsenvaltion ja/tai yhteiskäyttösuunnitelman mukaiseen yhteiseen toimintaan osallistuvan jäsenvaltion on määritettävä alueet, joilla saatetaan ylittää kynnystaso.

2. Rannikkojäsenvaltion ja/tai yhteiskäyttösuunnitelman mukaiseen yhteiseen toimintaan osallistuvan jäsenvaltion on tehtävä 1 kohdan mukaisesti määritetyillä alueilla myös yhteiskäyttösuunnitelmia soveltaen tarkastuksia sen määrittämiseksi, ylittääkö nuorten yksilöiden prosenttiosuus kynnystason.

3. Rannikkojäsenvaltion ja/tai yhteiskäyttösuunnitelman mukaiseen yhteiseen toimintaan osallistuvan jäsenvaltion on 2 kohdassa tarkoitettuja tarkastuksia tehdessään

a) otettava turska-, kolja-, seiti- ja valkoturskanäytteitä laskukerrasta ja mitattava ne liitteen I säännösten mukaisesti;

b) tallennettava tiedot jokaisesta näytteenotosta täyttämällä liitteessä II oleva näytteenottoraportti ja lähetettävä se rannikkovaltiolle.

4. Jäsenvaltiot voivat pyytää muita kyseisellä alueella tarkastuksia tekeviä maita ottamaan näytteitä puolestaan.

5. Rannikkojäsenvaltion, jota asia koskee, on julkaistava viipymättä verkkosivustollaan paikka, josta 3 kohdan a alakohdassa tarkoitettu näyte on otettu, näytteenoton kellonaika ja nuorten yksilöiden määrä prosenttiosuutena turska-, kolja-, seiti- ja valkoturskasaaliin kokonaismäärästä painon mukaan laskettuna. Prosenttiosuus on julkaistava sekä lajikohtaisesti että kyseisten neljän lajin kokonaismääränä.

7 artikla

Kalastuksen kieltäminen

1. Jos 6 artiklan 3 kohdan a alakohdassa tarkoitetussa näytteessä on nuoria yksilöitä kynnystason saavuttava määrä, asianomaisen rannikkojäsenvaltion on kiellettävä asianomaisella alueella kalastus muilla pyydyksillä kuin

a) pelagisella troolilla, kurenuotalla, ajoverkolla, sillin, makrillin ja piikkimakrillin pyyntiin tarkoitetulla jigillä;

b) merralla;

c) kampasimpukoita pyydystävillä haroilla; ja

d) verkoilla

asetuksen (EY) N:o 1224/2009 53 artiklan mukaisesti.

2. Edellä 1 kohdan mukaisesti kalastuskieltoon määrättävä alue on määritettävä seuraavin perustein:

a) alueella on oltava 4, 5 tai 6 koordinaattien yhtymäkohtaa;

b) kynnystason ylittäviin näytteisiin liittyvän yhden tai useamman kalastustoimen keskipisteen on oltava sama kuin kieltoalueen keskipiste;

c) jos kieltoalueen perustana on yksi näyte ja kyseinen alue sijaitsee muualla kuin enintään 12 meripeninkulmaa rannikkojäsenvaltion perusviivojen ulkopuolella olevilla vesillä, alueen suuruus on 50 neliömailia.

3. Edellä 1 kohdassa tarkoitettuun reaaliaikaiseen kalastuskieltoon sovelletaan seuraavaa:

a) se tulee voimaan 12 tunnin kuluttua asianomaisen jäsenvaltion tekemästä päätöksestä; ja

b) sitä sovelletaan 21 päivän ajan, minkä jälkeen sen soveltaminen lakkaa automaattisesti kello 24.00 (UTC).

4. Jos kalastuskieltoalueeseen kuuluu kolmansien naapurimaiden lainkäyttövaltaan tai suvereniteettiin kuuluvia alueita, asianomaisen rannikkojäsenvaltion on viipymättä annettava asiasta tieto kyseisille kolmansille naapurimaille.

8 artikla

Tiedottaminen

1. Asetuksen (EY) N:o 1224/2009 53 artiklan 5 kohdan soveltamiseksi rannikkojäsenvaltion on viipymättä julkaistava verkkosivustollaan 7 artiklan mukaisesti päätettyä reaaliaikaista kalastuskieltoa koskevat tiedot ja ilmoitettava reaaliaikaisesti kalastuskiellosta

a) kieltoalueen lähistöllä oleville aluksille mahdollisuuksien mukaan;

b) komissiolle;

c) komission asetuksen (EY) N:o 2244/2003 (4) 3 artiklassa tarkoitetuille kalastuksenseurantakeskuksille; ja

d) muille jäsenvaltioille ja kolmansille maille, joiden kalastusaluksilla on lupa toimia asianomaisella alueella.

2. Jäsenvaltioiden on toteutettava tarvittavat toimenpiteet sen varmistamiseksi, että niiden kalastuksenseurantakeskukset antavat asiasta tiedon niiden lipun alla purjehtiville aluksille, joita reaaliaikainen kalastuskielto koskee.

3. Asetuksen (EY) N:o 1224/2009 53 artiklan 6 kohdan soveltamiseksi asianomaisen rannikkojäsenvaltion on pyynnöstä toimitettava komissiolle yksityiskohtaiset näytteenottoraportit ja 7 artiklan mukaisesti päätetyn reaaliaikaisen kalastuskiellon perustelut.

9 artikla

Voimaantulo

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä elokuuta 2010. Komission puolesta José Manuel BARROSO Puheenjohtaja

(1) EUVL L 343, 22.12.2009, s. 1.

(2) EUVL L 214, 19.8.2009, s. 1.

(3) EYVL L 365, 31.12.1991, s. 1.

(4) EUVL L 333, 20.12.2003, s. 17.

LIITE I Näytteenottomenetelmä Näytteet otetaan ja mitataan seuraavien säännösten mukaisesti: 1. Näytteet on mahdollisuuksien mukaan otettava ja mitattava tiiviissä yhteistyössä kalastusaluksen päällikön ja miehistön kanssa. Kalastusaluksen päällikköä ja miehistöä on kannustettava osallistumaan prosessiin. Heitä on myös kannustettava antamaan kaikki kalastuskieltoalueen rajojen määrittämisen kannalta merkitykselliset tiedot. 2. Laskukerran kokonaissaalis on arvioitava. 3. Näyte on otettava, kun arvioidaan, että yhteen laskukertaan sisältyy vähintään 300 kg turskaa, koljaa, seitiä ja valkoturskaa. a) Näytteen minimikoko on 200 kg turskaa, koljaa, seitiä ja valkoturskaa. b) Näyte on otettava siten, että se osoittaa saaliin koostumuksen näiden neljän lajin osalta. c) Tarvittaessa näyte on saaliin koon takia otettava saaliin alusta, keskeltä ja lopusta. 4. Nuorten yksilöiden määrä on laskettava lajikohtaisena prosenttiosuutena ja kaikkien neljän lajin kokonaismääränä. 5. Näytteenottoraportti on täytettävä asianmukaisesti heti näytteen mittaamisen jälkeen. Raportti on sen jälkeen toimitettava asianomaiselle rannikkojäsenvaltiolle.